Návrh
Dohoda
medzi
Slovenskou republikou
a
Spolkovou republikou Nemecko
o leteckej doprave

Slovenská republika
a
Spolková republika Nemecko

ako zmluvné strany Dohovoru o medzinárodnom civilnom letectve, podpísaného  
7. decembra 1944 v Chicagu,

želajúc si uzavrieť dohodu týkajúcu sa založenia a vykonávania leteckých dopravných  služieb medzi územiami svojich štátov, ako aj mimo nich,

dohodli sa takto:

Článok1
Pojmy

(1) Na  účely  tejto  dohody,  ak  v texte nie je uvedené inak 

a)	pojem "Dohovor" znamená  Dohovor  o medzinárodnom civilnom  letectve, podpísaný v Chicagu 7.decembra 1944 vrátane všetkých  príloh  prijatých  podľa  článku 90 Dohovoru a  všetkých zmien  príloh alebo Dohovoru podľa článkov 90 a 94 Dohovoru, ak tieto prílohy a zmeny nadobudli platnosť pre obe zmluvné strany alebo nimi boli ratifikované;

b)  pojem "vládne orgány civilného letectva" znamená v prípade Slovenskej republiky  Ministerstvo dopravy, pôšt a telekomunikácií Slovenskej republiky -  sekciu  civilného  letectva,  v prípade Spolkovej republiky Nemecko Spolkové ministerstvo dopravy, stavebníctva a bývania alebo v obidvoch prípadoch akúkoľvek osobu alebo orgán, ktorí  sú splnomocnení plniť funkcie, ktoré vykonávajú uvedené orgány;

c)	pojem  "určená  letecká  spoločnosť"  znamená  každú leteckú  spoločnosť,  ktorá  bola  písomne vymenovaná  jednou zmluvnou  stranou  pre  druhú  zmluvnú stranu v súlade s článkom 3 tejto dohody ako spoločnosť, ktorá má vykonávať medzinárodné letecké  dopravné služby na trasách  určených  v  súlade s článkom 2 odsekom 2 tejto dohody.

d)	pojem “zmluvné strany” znamená Slovenskú republiku a Spolkovú republiku Nemecko, ktoré sú zmluvnými stranami tejto dohody.

(2)  Pojmy "územie", "letecká dopravná služba", "medzinárodná letecká dopravná služba"   a "pristátie nie na  účely  leteckej  dopravnej  služby"  majú význam podľa článkov 2 a 96  Dohovoru.

(3)   Pojem  "tarifa"  znamená  cenu  účtovanú  za medzinárodnú prepravu  (t. j.  prepravu  medzi bodmi na územiach dvoch alebo viacerých štátov) cestujúcich, batožiny alebo  nákladu  (s výnimkou pošty) a obsahuje :

a)   akúkoľvek   priamu   tarifu   alebo   sumu  účtovanú  za medzinárodnú  prepravu  uvedenú  na trh a predanú ako takú vrátane priamych  taríf  zostavených  použitím  iných  taríf  alebo príplatkov za prepravu na medzinárodných úsekoch alebo na úsekoch vnútroštátnych tvoriacich časť medzinárodného úseku,

b)   provízie  za  predaj  leteniek na prepravu cestujúcich a ich batožiny alebo za príslušné   uzavretie  obchodu na prepravu nákladu, a

c)   podmienky,  ktoré  upravujú použiteľnosť taríf alebo ceny za prepravu alebo platbu provízie,

      Tarifa zahŕňa tiež:

d)   akékoľvek   podstatné  výhody   poskytované  pri  preprave,

e) akúkoľvek tarifu za prepravu na domácom úseku predávanú ako doplnok 
k  medzinárodnej  preprave,  ktorý  nie  je vyhradený  výlučne  pre  domácu  prepravu  a ktorý nie je k dispozícii  za rovnakých   podmienok   všetkým   medzinárodným   prepravcom a užívateľom ich služieb.

Článok 2
Udelenie dopravných práv

(1)  Každá  zmluvná  strana  udelí  druhej  zmluvnej strane na účely  vykonávania medzinárodných  leteckých dopravných služieb určenou leteckou spoločnosťou právo :

a)   prelietať   bez   pristátia   ponad   jej územie;

b)   pristávať na jej území nie na účely leteckej dopravnej služby;

c)  pristávať na jej území v bodoch vyznačených na určených trasách v súlade  
s odsekom 2 tohto článku na účely nastupovania alebo vystupovania cestujúcich a nakladania alebo vykladania  batožiny,  nákladu  a  pošty  na komerčnom základe.
   
(2)  Trasy,  na  ktorých  budú  určené  letecké  spoločnosti zmluvných strán oprávnené  vykonávať medzinárodné letecké dopravné služby, budú stanovené vládnymi orgánmi civilného letectva oboch zmluvných strán v Pláne trás. Každá zmluvná strana notifikuje druhej zmluvnej strane svoju viazanosť spoločne dohodnutým Plánom trás.

(3)  Žiadne  ustanovenie odseku 1 tohto článku sa nevykladá tak, že sa tým udeľuje právo určenej leteckej spoločnosti jednej zo zmluvných strán na území druhej zmluvnej strany brať na palubu cestujúcich, batožinu, náklad a poštu prepravované za úhradu a určené pre iné miesto na území tejto druhej zmluvnej strany (kabotáž).

(4)  Udelenie  dopravných  práv  v  súlade  s  odsekom 1 tohto   článku  nezahŕňa  udelenie  práva  na  prepravu  cestujúcich, batožiny,  nákladu a pošty medzi bodmi na území zmluvnej strany,  ktorá  udelila  práva a bodmi na území tretieho štátu alebo  naopak  (právo  piatej  slobody). Dopravné právo piatej slobody  bude  udelené  iba  na základe osobitnej dohody medzi vládnymi  orgánmi  civilného  letectva  oboch  zmluvných strán.

(5)  Letecké  spoločnosti každej zmluvnej strany, iné ako sú tie, ktoré boli určené podľa článku 3 tejto dohody, môžu  tiež  využívať  práva určené v odseku 1, písmeno a) a b) tohto článku.

Článok 3
Určenie  leteckej spoločnosti a prevádzkové povolenie

(1)  Vykonávanie  medzinárodných  leteckých dopravných služieb  na trasách určených 
v súlade s odsekom 2 článku 2 tejto dohody môže kedykoľvek začať, ak

a)  zmluvná  strana,  ktorej sú udelené práva podľa odseku 1 článku 2 tejto dohody  písomne  určila jednu alebo niekoľko leteckých spoločností; a

b)  zmluvná strana udeľujúca tieto práva oprávnila určenú leteckú spoločnosť alebo  letecké spoločnosti začať vykonávať letecké dopravné služby.

(2)  Zmluvná  strana  udeľujúca  tieto  práva,  v  súlade  s  ustanoveniami  odsekov  3 a 4 tohto článku, ako aj s článkom 9  tejto  dohody,  vydá  bez  omeškania  uvedené  povolenie  na vykonávanie  medzinárodných  leteckých  dopravných  služieb.

(3)  Každá  zmluvná  strana  môže požiadať ktorúkoľvek leteckú spoločnosť určenú druhou zmluvnou stranou, aby dokázala, že je  kvalifikovaná  splniť  požiadavky  zákonov  a  iných  právnych predpisov prvej  zmluvnej  strany,  ktoré  upravujú vykonávanie medzinárodnej leteckej dopravy.

(4)  Každá  zmluvná  strana  môže  pozastaviť vykonávanie práv udelených  podľa  článku  2  tejto  dohody akejkoľvek leteckej spoločnosti určenej druhou zmluvnou stranou, ak takáto letecká spoločnosť nie je na požiadanie schopná preukázať, že prevažná časť majetku a efektívna kontrola takejto leteckej spoločnosti sú  prevedené na štátnych príslušníkov alebo spoločnosti druhej zmluvnej strany alebo na samotnú zmluvnú stranu. Vzhľadom  na  právne  záväzky  zmluvných strán, ktoré vyplývajú alebo vyplynú z členstva v Európskom spoločenstve,  je druhá  zmluvná  strana  oprávnená takto konať, iba ak  letecká  spoločnosť  určená  prvou zmluvnou stranou nie je schopná na požiadanie dokázať, že prevažná časť majetku  takejto  leteckej spoločnosti je prevedená na členský štát  Európskeho  spoločenstva  alebo na štátnych príslušníkov alebo  spoločnosti  takýchto  členských  štátov,  a  tiež,  že efektívna  kontrola  je  prevedená  na  takýto  štát alebo jej  štátnych  príslušníkov  alebo  spoločnosti  takýchto členských štátov.

(5)   Každá  zmluvná  strana  má  právo  nahradiť  v  súlade s  ustanoveniami  odsekov  1  až 4 tohto článku určenú leteckú spoločnosť  inou  leteckou  spoločnosťou.  Novourčená  letecká spoločnosť má také isté práva a záväzky ako letecká spoločnosť, ktorú nahradila.

Článok 4
Zrušenie alebo obmedzenie prevádzkového povolenia

Každá  zmluvná  strana  môže  zrušiť  alebo  obmedziť uložením podmienok udelené povolenie v súlade s odsekom 2 článku 3 tejto dohody v prípade, že určená letecká spoločnosť neplní podmienky zákonov a iných právnych predpisov zmluvnej strany, ktorá udelila  práva,  alebo  neplní  ustanovenia tejto dohody alebo záväzky  z nej vyplývajúce. Takémuto zrušeniu alebo obmedzeniu predchádzajú  konzultácie  podľa  článku  17  tejto  dohody, s výnimkou potreby okamžitého pozastavenia vykonávania služieb alebo  uloženia  podmienok  na zabránenie ďalšiemu porušovaniu zákonov alebo iných právnych predpisov.

Článok 5
Nediskriminácia s ohľadom na poplatky

Poplatky  vyrubené  na  území jednej zmluvnej strany na lietadlá každej určenej leteckej spoločnosti druhej zmluvnej strany za používanie letísk a iných leteckých zariadení, nebudú vyššie ako poplatky  vyrubené  na  lietadlá domácej leteckej spoločnosti poskytujúcej obdobné medzinárodné letecké dopravné služby.

Článok 6
Oslobodenie od cla, daní a iných platieb

(1)   Lietadlá  ktorejkoľvek  určenej  leteckej  spoločnosti každej  zmluvnej  strany,  ktoré  vstupujú "na" územie, odlietajú "z" územia alebo prelietajú ponad územie druhej zmluvnej  strany,  ako  aj  palivo,  mazivá a iné spotrebovateľné technické zásoby v palivových alebo iných nádržiach v lietadle (napr. odmrazovacia kvapalina, hydraulická kvapalina, chladiaca kvapalina, atď.), náhradné dielce, obvyklé  vybavenie  a  zásoby na palube takého lietadla budú oslobodené  od  cla, daní  a  iných platieb vyberaných pri dovoze, vývoze alebo tranzite tovarov. Toto sa vzťahuje aj na tovary na  palube  lietadla,  ktoré  budú  spotrebované  počas letu ponad územie druhej zmluvnej strany.

(2)  Palivo,  mazivá a iné spotrebovateľné technické zásoby,  náhradné  dielce,  obvyklé  vybavenie a palubné zásoby dočasne dovezené na územie jednej zmluvnej strany,  ktoré  budú  okamžite alebo po uskladnení inštalované alebo  iným spôsobom vzaté na palubu lietadla určenej leteckej spoločnosti druhej  zmluvnej  strany alebo budú na tento účel opäť vyvezené z územia prvej zmluvnej strany budú oslobodené  od cla, daní a iných platieb ako je uvedené v odseku 1 tohto článku. Prepravné dokumenty každej určenej leteckej  spoločnosti jednej zmluvnej strany v prípade dovozu  na  územie druhej zmluvnej strany budú rovnako oslobodené od cla, daní a iných platieb uvedených v odseku 1 tohto článku.

(3)  Palivo  a  mazivá a iné spotrebovateľné technické zásoby,  ktoré  boli  vzaté na palubu lietadla každej určenej  leteckej  spoločnosti jednej zmluvnej strany na území druhej zmluvnej strany a budú použité v medzinárodných leteckých dopravných službách, budú oslobodené od  cla, daní  a  iných  platieb ako  je uvedené v odseku 1 tohto článku,  ako  aj  akýchkoľvek  iných  osobitných  spotrebných poplatkov.

(4)  Každá  zmluvná  strana  môže  tovary  uvedené  v odsekoch 1 až 3 tohto článku podrobiť colnej kontrole.

(5)  Ak  nie  sú  na  tovary  uvedené  v odsekoch 1 až 3 tohto článku  uvalené  žiadne clá, dane alebo iné platby, potom takéto tovary  nepodliehajú ekonomickým zákazom alebo obmedzeniam pri dovoze,  vývoze  alebo  tranzite,  ktoré  môžu byť inak platné.

(6)  Každá  zmluvná  strana na základe reciprocity oslobodí od dane z obratu alebo obdobných nepriamych daní tovary a služby, ktoré  sú  dodávané  alebo  poskytované  ktorejkoľvek leteckej spoločnosti určenej druhou zmluvnou stranou a používané na jej obchodné  účely. Daňová úľava môže mať formu oslobodenia alebo refundácie.

Článok 7
Prevod príjmov

Každá  zmluvná  strana  udelí každej určenej  leteckej  spoločnosti druhej zmluvnej strany právo poukázať do svojej centrály kedykoľvek a bez obmedzení, 
v akejkoľvek voľne zameniteľnej mene  pri  oficiálnom  výmennom kurze, príjmy získané predajom leteckých  dopravných  služieb  na území druhej zmluvnej strany.  Prevody  nepodliehajú  žiadnym  poplatkom  s výnimkou obvyklých poplatkov za služby inkasovaných bankami pri takýchto prevodoch. Každá zmluvná strana uľahčí prevod takýchto príjmov na  územie druhej  zmluvnej  strany; takéto prevody sa uskutočnia bez zdržiavania.

Článok 8
Zásady upravujúce poskytovanie leteckých dopravných služieb

(1)  Každá určená  letecká  spoločnosť každej  zmluvnej  strany  má spravodlivú a rovnakú možnosť vykonávať letecké dopravné služby na trasách určených v súlade 
s odsekom 2 článku 2 tejto dohody.

(2)   Pri  vykonávaní  medzinárodných  leteckých  dopravných služieb na trasách určených v súlade s odsekom 2 článku 2 tejto dohody, každá určená letecká spoločnosť jednej zmluvnej strany bude  zohľadňovať  záujmy každej určenej  leteckej spoločnosti druhej  zmluvnej strany tak, aby nadmerne neovplyvnila letecké dopravné služby poskytované touto leteckou spoločnosťou na tej istej trase alebo na jej časti.

(3)  Medzinárodné  letecké  dopravné  služby  vykonávané  na trasách  určených  v  súlade s odsekom 2 článku 2 tejto dohody  majú  ako  prvotný  cieľ  zabezpečiť  kapacitu  zodpovedajúcu predpokladaným  požiadavkám  dopravy  "na" územie a "z" územia druhej zmluvnej strany, ktorá určila letecké spoločnosti. Právo takýchto leteckých spoločností vykonávať prepravu medzi bodmi  na  trase  určenej  v súlade s odsekom 2 článku 2 tejto dohody,  ktoré  sa  nachádzajú  na území druhej zmluvnej strany  a  bodmi v tretích štátoch, sa bude vykonávať v záujme systematického vývoja  medzinárodnej  leteckej  dopravy takým spôsobom, že kapacita bude súvisieť s :

a)   dopravnými  požiadavkami  "na"  územie  a "z" územia zmluvnej   strany,   ktorá   určila   letecké   spoločnosti;

b)   existujúcimi   dopravnými  požiadavkami v oblastiach, ponad ktoré letecké dopravné služby prechádzajú, berúc do úvahy miestne  a regionálne letecké dopravné služby;

c)  požiadavkami  na hospodárnu prevádzku leteckých dopravných služieb priebežnej dopravy.

(4)   Aby   bolo   zabezpečené   spravodlivé   a   rovnaké zaobchádzanie  s  akoukoľvek  určenou  leteckou  spoločnosťou, frekvencia  služieb,  typy  používaných lietadiel 
s ohľadom na kapacitu,  ako  aj  letové  poriadky  budú podliehať schváleniu vládnych   orgánov   civilného   letectva   zmluvných  strán.

(5)  Vládne  orgány  civilného letectva zmluvných strán, ak je to  potrebné,  sa  budú snažiť dosiahnuť uspokojivé usmernenie prepravnej kapacity a frekvencií.

Článok 9
Výmena prevádzkových a štatistických údajov

(1)  Každá  určená  letecká  spoločnosť oznámi vládnym orgánom civilného letectva zmluvných strán najneskôr jeden mesiac pred začatím  vykonávania  leteckých  dopravných služieb na trasách určených  v  súlade  s  odsekom 2 článku 2 tejto dohody a pred začatím každého nasledujúceho plánovaného leteckého obdobia typ služby, typy používaných lietadiel a letové poriadky. Krátkodobé zmeny sa oznamujú okamžite.

(2)  Vládne  orgány  civilného letectva jednej zmluvnej strany poskytnú  vládnym  orgánom  civilného letectva druhej zmluvnej strany  na  jej  žiadosť také periodické alebo iné štatistické údaje určených leteckých spoločností, ktoré môžu byť odôvodnene požadované na účely prehodnotenia poskytovanej kapacity určenou leteckou  spoločnosťou prvej zmluvnej strany na trasách určených  v  súlade  s odsekom 2 článku 2 tejto dohody. Takéto údaje budú obsahovať všetky informácie, ktoré sú požadované na stanovenie  rozsahu  vykonanej  dopravy  medzi  východiskovým miestom a miestom určenia takejto prepravy.

Článok 10
Tarify

(1)   Tarify   účtované   určenou   leteckou   spoločnosťou cestujúcim  na  trasách  určených  v súlade s odsekom 2 článku 2 tejto dohody podliehajú schváleniu vládnym orgánom civilného letectva  zmluvnej  strany,  na území ktorej sa nachádza východiskový  bod  trasy  (podľa  informácie  v  prepravných dokumentoch).

(2)  Pri  určovaní  taríf určené letecké spoločnosti zohľadnia náklady  na  prevádzku, primeraný zisk, prevládajúce podmienky súťaženia  a  trhu,  ako  aj záujmy užívateľov dopravy. Vládne orgány  civilného  letectva môžu odmietnuť schváliť tarifu iba vtedy, ak   nie je v súlade s týmito kritériami.

(3)   Tarify   predkladajú  určené  letecké  spoločnosti  na schválenie  vládnym orgánom civilného letectva najneskôr jeden mesiac pred zamýšľaným dňom ich zavedenia.

(4)   Ak   vládne  orgány  civilného  letectva  ktorejkoľvek zmluvnej  strany  neschvália  predloženú tarifu, budú o tom informovať  príslušnú leteckú spoločnosť v lehote dvadsaťjeden (21)  dní  odo  dňa  predloženia  tarify. V takom prípade táto tarifa  nebude platná. Tarifa, ktorá bola v platnosti, a ktorá mala  byť nahradená novou tarifou, bude aj naďalej v platnosti.

Článok 11
Obchodná činnosť

(1) Každá  zmluvná  strana  na  základe  reciprocity  udelí každej určenej leteckej spoločnosti druhej zmluvnej strany právo zriadiť si na jej území obchodné zastúpenia a zamestnávať riadiaci,  obchodný  a  technický personál, ktorý táto určená letecká spoločnosť potrebuje. Prvá veta platí pre osoby, ktoré nie sú občanmi zmluvných strán alebo členských štátov Európskej únie len v tých prípadoch, pre ktoré bolo dané prehlásenie štátu o ochote prevzatia späť.

(2)   Založenie   obchodných   zastúpení   a   zamestnávanie personálu, podľa odseku 1 tohto článku podlieha zákonom a iným právnym  predpisom príslušnej zmluvnej  strany, ako sú zákony a iné právne predpisy o vstupe cudzincov a ich pobyte na území zmluvnej strany. Personál zamestnaný v obchodných zastúpeniach podľa odseku (1) tohto článku nemusí žiadať povolenie na zamestnanie.

(3) Každá zmluvná strana poskytne na recipročnom základe určeným leteckým spoločnostiam druhej zmluvnej strany rovnaké podmienky tak ako vlastným určeným leteckým spoločnostiam pre vlastný handling (self-handling) cestujúcich, batožiny, nákladu a pošty, a pre handling cestujúcich, batožiny, nákladu a pošty iných leteckých spoločností (handling pre tretie osoby), podľa právnych predpisov platných v mieste vykonávania handlingu. To taktiež zahŕňa prístup k letiskovým zariadeniam a ich použitiu vyžadovaným na tento účel.

(4)  Každá  zmluvná  strana udelí každej určenej leteckej spoločnosti druhej zmluvnej strany právo predávať jej dopravné služby priamo v jej kanceláriách alebo prostredníctvom jej agentov na území druhej  zmluvnej  strany, za použitia svojich dopravných dokumentov, a to všetkým zákazníkom v akejkoľvek voľne zameniteľnej mene.

(5) Každá zmluvná strana prevezme bez formalít späť osoby, ktoré podľa ods. 1 vstúpili na územie druhej zmluvnej strany, ak príslušné orgány druhej zmluvnej strany oznámia zmluvnej strane, ktorá je povinná prevziať osobu späť v každom jednotlivom prípade, že pobyt dotyčnej osoby na jej území je protiprávny.

Článok 12
Bezpečnosť leteckej dopravy

(1)  V  súlade  s  právami  a  záväzkami medzinárodného práva zmluvné  strany   potvrdzujú svoju vzájomnú povinnosť zaistiť  bezpečnosť civilného letectva proti činom nezákonného zasahovania.   Bez   obmedzenia  všeobecnosti  svojich  práv a  záväzkov  podľa  medzinárodného  práva  zmluvné strany budú konať  najmä  v  súlade  
s  ustanoveniami Dohovoru o trestných a  niektorých  iných  činoch  spáchaných  na  palube lietadla, podpísaného  14.  septembra 1963 v Tokiu, Dohovoru o potlačení protiprávneho zmocnenia sa lietadiel, podpísaného 16. decembra 1970  v  Haagu,  Dohovoru  o  potláčaní  protiprávnych  činov ohrozujúcich   bezpečnosť  civilného  letectva,  podpísaného 23.septembra   1971   v   Montreale   a   Protokolu  o  boji s   protiprávnymi  činmi  násilia  na  letiskách  slúžiacich medzinárodnému  civilnému  letectvu,  podpísaného 24. februára 1988  v  Montreale,  a  ktorý  dopĺňa  Dohovor  o  potlačení protiprávnych činov ohrozujúcich bezpečnosť civilného letectva, ktorý   bol   podpísaný  23.  septembra  1971  v  Montreale.

(2)  Zmluvné  strany  si  na  požiadanie  navzájom  poskytnú všetku pomoc potrebnú na zabránenie protiprávnemu zmocneniu sa civilného  lietadla  a  pri  iných  nezákonných  činoch proti bezpečnosti  takého  lietadla,  jeho cestujúcich a posádky, letísk  a zariadení na leteckú navigáciu a pri akomkoľvek inom ohrození bezpečnosti civilného letectva.

(3)   Ak   sa   vyskytne  prípad  alebo  hrozba  nezákonného zmocnenia  sa civilného lietadla alebo iných nezákonných činov proti bezpečnosti takého lietadla, jeho  cestujúcich  a posádky, letísk  alebo  zariadení na leteckú navigáciu, budú si zmluvné strany vo vzájomných konzultáciách pomáhať uľahčením komunikácie a inými  vhodnými  opatreniami zodpovedajúcimi minimálnemu životnému riziku, určenými na čo najrýchlejšie odstránenie takého incidentu alebo hrozby.

(4)  Každá  zmluvná  strana  prijme  opatrenia, ktoré sa javia ako realizovateľné, aby zabezpečila, že lietadlo, ktoré sa stalo predmetom nezákonného zmocnenia sa alebo iných nezákonných činov a ktoré sa  nachádza  na zemi na jej území bude zadržané, ak jeho  odlet  nie je nevyhnutný na ochranu životov jeho posádky a  cestujúcich.  Kdekoľvek  je to možné, takéto opatrenia budú uskutočnené na základe vzájomných konzultácií.

(5)  Zmluvné  strany  budú  v  ich  vzájomných  vzťahoch konať v súlade s  ustanoveniami  leteckej bezpečnosti stanovenými Medzinárodnou organizáciou civilného letectva a zaradenými ako príloha k Dohovoru do tej miery, do akej sú takéto bezpečnostné opatrenia  pre zmluvné strany použiteľné. Budú vyžadovať, aby u nich registrovaní   prevádzkovatelia  lietadiel alebo prevádzkovatelia  lietadiel,  ktorí  vykonávajú  svoju  hlavnú činnosť alebo   majú   stále  sídlo  na  jej území a  prevádzkovatelia letísk na jej území, konali v súlade s takýmito ustanoveniami leteckej bezpečnosti.

(6)   Každá   zmluvná   strana   súhlasí,   že  od  takýchto  prevádzkovateľov  lietadiel  možno  požadovať, aby dodržiavali ustanovenia  leteckej  bezpečnosti  uvedené  v  odseku 5 tohto článku  požadované  druhou  zmluvnou  stranou pri prílete "na" územie  a  odlete "z" územia alebo pobyte na území tejto zmluvnej  strany.  Každá  zmluvná  strana  zabezpečí efektívne uplatňovanie  opatrení  na jej území na ochranu lietadla a  prehliadku cestujúcich, posádky a príručnej batožiny a vykoná vhodnú  bezpečnostnú  prehliadku  batožiny, nákladu a palubných zásob pred nastupovaním a nakladaním a počas nich. Každá  zmluvná  strana  vyjde  v ústrety akejkoľvek požiadavke druhej  zmluvnej  strany  na  primerané  osobitné bezpečnostné opatrenia na zvládnutie konkrétnej hrozby.

(7)   Ak   sa  niektorá  zo  zmluvných  strán  odchýlila  od ustanovení  leteckej  bezpečnosti  podľa  tohto článku, vládne orgány civilného letectva druhej zmluvnej strany môžu požiadať vládne  orgány  civilného  letectva tejto zmluvnej strany o okamžité  konzultácie. Ak sa nedosiahne uspokojujúca dohoda v lehote jedeného mesiaca odo dňa prijatia takejto požiadavky, je  tým  vytvorený  základ  pre  odmietnutie udelenia,  zrušenie  alebo obmedzenie  prevádzkového povolenia leteckej spoločnosti alebo leteckým  spoločnostiam prvej zmluvnej strany. V prípade vážnej núdzovej situácie,  každá  zmluvná strana môže podniknúť dočasné   kroky   do   uplynutia   lehoty   jedného  mesiaca.

Článok 13
Bezpečnosť leteckej prevádzky a inšpekcia na ploche

(1) Každá zmluvná strana môže kedykoľvek požiadať o konzultácie o bezpečnostných normách vo vzťahu k posádkam lietadiel, lietadlám alebo ich prevádzke, ktoré boli prijaté druhou zmluvnou stranou. Takéto konzultácie sa uskutočnia do tridsiatich (30) dní odo dňa prijatia takejto požiadavky.

(2) Ak jedna zmluvná strana po takýchto konzultáciách zistí, že druhá zmluvná strana v niektorej z uvedených oblastí nedodržiava a neuplatňuje účinne bezpečnostné normy, ktoré by zodpovedali aspoň minimálnym normám, ktoré boli v tom čase stanovené podľa Dohovoru, oznámi tieto zistenia a potrebné opatrenia na splnenie minimálnych noriem druhej zmluvnej strane a druhá zmluvná strana prijme primerané opatrenia na odstránenie nedostatkov.  Ak druhá zmluvná strana nevykoná primerané opatrenia  do pätnástich (15) dní vznikne dôvod pre uplatnenie článku 4 tejto dohody.

(3) Bez ohľadu na povinnosti uvedené v článku 33 Dohovoru je dohodnuté, že každé lietadlo leteckej spoločnosti alebo leteckých spoločnosti jednej zmluvnej strany používané na vykonávanie služieb na územie alebo z územia druhej zmluvnej strany, môže byť počas pobytu na území druhej zmluvnej strany podrobené kontrole oprávnenými zástupcami druhej zmluvnej strany, a to na palube  a v okolí lietadla, na účely preverenia platnosti dokumentov lietadla, posádky, stavu lietadla a jeho vybavenia (ďalej v tomto článku len “inšpekcia na ploche”), ak to nespôsobí neprimerané meškanie.

(4) Ak výsledkom ktorejkoľvek takejto inšpekcie na ploche alebo série takýchto inšpekcií bude:

a)	vážna obava, že lietadlo alebo jeho prevádzka nezodpovedajú minimálnym normám stanoveným v tom čase podľa Dohovoru, alebo
b)	vážna obava, že nie sú účinne dodržiavané a uplatňované bezpečnostné normy stanovené v tom čase podľa Dohovoru,
zmluvná strana, ktorá vykonala inšpekciu na ploche na účely článku 33 Dohovoru môže dospieť k záveru, že požiadavky, na základe ktorých boli osvedčenia alebo licencie tohto lietadla alebo jeho posádky vydané alebo prehlásené za platné, alebo požiadavky kladené na prevádzku lietadla nezodpovedajú minimálnym normám stanoveným podľa Dohovoru, ani ich nepresahujú.
(5) Ak predstavitelia leteckej spoločnosti alebo leteckých spoločností jednej zmluvnej strany odmietnu prístup na účely vykonania inšpekcie na ploche nimi prevádzkovaného lietadla podľa odseku 3 tohto článku, druhá zmluvná strana má právo prejaviť vážne obavy podľa odseku 4 a vyvodiť závery podľa tohto odseku.

(6) Každá zmluvná strana si vyhradzuje právo pozastaviť alebo zmeniť prevádzkové povolenie leteckej spoločnosti alebo leteckých spoločností druhej zmluvnej strany okamžite po tom, ako dôjde k záveru, na základe inšpekcie na ploche, série inšpekcií na ploche, alebo odoprenia prístupu na vykonanie inšpekcie na ploche, na základe konzultácie alebo inak, že okamžité opatrenie je nevyhnutné na zabezpečenie bezpečnosti prevádzky leteckej spoločnosti.

(7) Každé opatrenie zmluvnej strany podľa odseku 2 alebo 6 bude zastavené, ak pominú dôvody tohto opatrenia.

Článok 14
Uplatňovanie zákonov a iných právnych predpisov

(1)  Zákony  a  iné  právne  predpisy jednej  zmluvnej strany, ktoré sa týkajú príletu lietadiel, ich pobytu na území alebo  odletu z jej  územia viazaných  medzinárodnou leteckou  navigáciou,  alebo  ktoré  sa  týkajú  prevádzky  a navigácie  takých lietadiel, pokiaľ sa nachádzajú na jej území,  sa  vzťahujú  aj  na  lietadlá  leteckých  spoločností určených  druhou  zmluvnou  stranou, tak ako sa vzťahujú aj na jej vlastné  lietadlá,  a  budú  týmito lietadlami dodržiavané pri prílete,  odlete  a počas pobytu na území prvej zmluvnej strany.

(2)  Zákony  a  iné  právne  predpisy jednej  zmluvnej strany,  ktoré  sa  týkajú príletu, pobytu, tranzitu, odletu z jej územia cestujúcich,  posádky,  batožiny,  nákladu a  pošty  na palube lietadla, vrátane zákonov a iných právnych predpisov   týkajúcich   sa   vstupu,  colného  vybavovania, prisťahovalectva,   emigrácie,   pasov,  ciel,  karanténnych a   zdravotníckych   opatrení   budú  dodržiavané  leteckými spoločnosťami druhej zmluvnej strany počas príletu alebo odletu a pokiaľ sa budú nachádzať na území prvej zmluvnej strany.

Článok 15
Kontrola cestovných dokladov a nežiadúcich osôb

(1) Zmluvné  strany  povolia  leteckým  spoločnostiam,  ktoré využívajú  letecké  dopravné  práva v obidvoch štátoch, prijať také  opatrenia,  ktoré  zabezpečia,  že budú prepravovaní iba cestujúci s cestovnými dokladmi, ktoré sú požadované príslušným štátom  pri  vstupe  alebo  tranzite  cez  jeho  územie. 

(2) Každá  zmluvná  strana prijme na preverenie osobu, ktorá bola  vrátená  z  miesta,  
v  ktorom  vystúpila na území druhej zmluvnej strany potom, ako sa zistilo, že je nežiadúca, ak sa táto osoba nachádzala na jej území predtým,  ako  nastúpila na palubu lietadla. Zmluvná strana však nevráti takúto osobu na územie druhej zmluvnej strany, ak bola druhou zmluvnou stranou predtým vyhlásená za nežiadúcu.

(3) Toto ustanovenie nebráni verejným orgánom v ďalšom vyšetrovaní vrátenej nežiadúcej osoby, aby sa zistilo, či je prijateľná v danom štáte alebo aby sa urobili opatrenia na jej prevoz, odsun a deportáciu do štátu, ktorého je štátnym príslušníkom alebo v ktorom je inak prijateľná. Ak osoba, o ktorej sa zistilo, že je nežiadúca, stratila alebo zničila svoje cestovné doklady, potom zmluvná strana ktorej bola táto osoba vrátená, bude akceptovať doklady, ktoré dosvedčujú okolnosti odletu a príletu vydané verejnými orgánmi zmluvnej strany, v ktorom bola osoba vyhlásená za nežiadúcu.

Článok 16
Výmena stanovísk

Výmena  stanovísk  medzi  vládnymi  orgánmi civilného letectva zmluvných strán sa uskutoční tak často, ako je to potrebné, aby sa  dosiahla  úzka  spolupráca  a  dohoda vo všetkých otázkach týkajúcich sa používania tejto dohody.

Článok 17
Konzultácie

Každá    zmluvná    strana    môže   kedykoľvek   požiadať o konzultácie druhú zmluvnú stranu na účely prerokovania zmien tejto  dohody  alebo Plánu trás alebo otázok týkajúcich sa jej výkladu.  To  isté  platí  pre  prerokovanie  používania tejto dohody,  ak sa ktorákoľvek  zo  zmluvných  strán domnieva, že výmena  stanovísk  podľa  článku  16  tejto dohody nepriniesla uspokojujúce  výsledky. Konzultácie sa začnú do dvoch mesiacov odo  dňa  prijatia  takejto  žiadosti  druhou zmluvnou stranou.

Článok 18
Riešenie sporov

(1)  Ak  spor  týkajúci  sa  výkladu  alebo  vykonávania tejto dohody nemôže byť vyriešený v súlade s článkom 17 tejto dohody, potom  na  žiadosť  ktorejkoľvek  zo  zmluvných  strán  bude predložený rozhodcovskému orgánu.

(2)   Rozhodcovský   orgán   bude  vytvorený  ad  hoc  týmto spôsobom:  každá  zmluvná strana ustanoví jedného člena a títo dvaja  členovia  sa  dohodnú  na príslušníkovi tretieho štátu, ktorý bude vykonávať funkciu predsedu, a ktorý bude ustanovený vládami  zmluvných strán.  Takýto členovia budú ustanovení do dvoch mesiacov a predseda do troch mesiacov odo dňa, kedy jedna zo  zmluvných  strán  informovala  druhú  zmluvnú stranu o jej zámere predložiť spor rozhodcovskému orgánu.

(3)  Ak sa nedodržala lehota  určená  v  odseku  2 tohto článku a ak neexistuje iná dohoda, môže ktorákoľvek zo zmluvných strán požiadať  prezidenta  Rady Medzinárodnej  organizácie  civilného  letectva,  aby  vykonal potrebné  vymenovania.  Ak  je  prezident  Rady  Medzinárodnej organizácie  civilného letectva štátnym príslušníkom jednej zo zmluvných  strán alebo mu je iným spôsobom zabránené vykonávať túto funkciu, potom viceprezident zastupujúci prezidenta vykoná potrebné vymenovania.

(4) Rozhodcovský  orgán  dosiahne  svoje rozhodnutie väčšinou hlasov.  Takéto  rozhodnutie  je  záväzné  pre  obidve zmluvné strany.  Každá  zmluvná  strana hradí náklady svojho vlastného člena  ako  aj  náklady  svojho  reprezentanta v rozhodcovskom konaní.  Náklady predsedu a akékoľvek iné náklady budú hradené rovnakým  dielom  zmluvnými  stranami.  Vo  všetkých ostatných veciach  si  rozhodcovský  orgán  stanoví  svoj vlastný postup.

Článok 19
Mnohostranné dohovory

V prípade, že nadobudne platnosť všeobecný mnohostranný dohovor  
o  leteckej doprave prijatý zmluvnými stranami, potom sa použijú ustanovenia takéhoto dohovoru. Akékoľvek rokovanie s ohľadom na stanovenie rozsahu použitia, nahradenia, zmeny alebo  doplnenia  tejto  dohody  ustanoveniami  mnohostranného dohovoru  sa  uskutočnia  v  súlade  s článkom 17 tejto dohody.

Článok 20
Registrácia v Medzinárodnej organizácii civilného letectva
a v Organizácii spojených národov

(1) Táto  dohoda a akékoľvek  jej zmeny budú oboma zmluvnými stranami zaslané na registráciu Medzinárodnej organizácii civilného letectva.

(2) O registráciu tejto dohody v Sekretariáte Organizácie Spojených národov podľa článku 102 Charty Organizácie Spojených národov ihneď po nadobudnutí platnosti dohody požiada tá zmluvná strana, na ktorej území bola dohoda podpísaná. Druhá zmluvná strana dostane oznámenie o vykonanej registrácii s uvedením registračného čísla Organizácie Spojených národov, akonáhle registráciu potvrdí Sekretariát Organizácie Spojených národov.

Článok 21
Doba platnosti a vypovedanie dohody

(1)   Táto dohoda sa uzatvára na dobu neurčitú.

(2) Táto dohoda sa bude do nadobudnutia jej platnosti predbežne vykonávať podľa vnútroštátnych právnych predpisov každej zo zmluvných strán.
 
(3)  Každá  zmluvná  strana  môže  kedykoľvek  písomne oznámiť druhej zmluvnej strane svoje rozhodnutie vypovedať túto dohodu. Takéto  oznámenie  bude  súčasne  zaslané  aj  Medzinárodnej organizácii civilného letectva. V takom prípade platnosť dohody skončí dvanásť (12) mesiacov odo dňa prijatia oznámenia druhou zmluvnou  stranou,  ak  sa  oznámenie o vypovedaní neodvolá na základe dohody pred uplynutím danej lehoty. Ak druhá zmluvná strana  nepotvrdí  prijatie oznámenia, potom sa toto oznámenie pokladá za prijaté po uplynutí štrnástich (14) dní od prijatia tohto oznámenia Medzinárodnou organizáciou civilného letectva.

Článok 22
Nadobudnutie platnosti

Táto dohoda nadobudne platnosť šesťdesiatym (60) dňom odo dňa, v ktorom si zmluvné strany navzájom oznámili, že boli splnené  podmienky stanovené vnútroštátnymi právnymi predpismi pre nadobudnutie platnosti tejto dohody. Rozhodujúci je deň prijatia poslednej notifikácie.

Dané v .......................................... dňa .................................. v dvoch pôvodných vyhotoveniach, každé v slovenskom, nemeckom a anglickom jazyku, pričom  všetky  tri  znenia  sú autentické. V prípade rozdielnosti  výkladu je rozhodujúce znenie v anglickom jazyku.

Za Slovenskú republiku                                         Za Spolkovú republiku Nemecko

Príloha

Plán trás

I. Trasy, na ktorých vykonávajú letecké dopravné služby letecké dopravné spoločnosti  určené  Spolkovou  republikou  Nemecko

Body na území                 Medziľahlé                Body na území               Body  za
Spolkovej                         body                           Slovenskej
republiky                                                             republiky
Nemecko
______________________________________________________________________
neobmedzené                   Praha                        dva body                          jeden bod podľa
                                                                           podľa voľby                    dohody medzi
                                                                                                                   vládnymi orgánmi
                                                                                                                   civilného
                                                                                                                   letectva oboch
                                                                                                                   strán

II. Trasy, na ktorých vykonávajú letecké dopravné služby letecké dopravné spoločnosti    určené   Slovenskou   republikou

Body na území                 Medziľahlé                Body na území                Body  za
Slovenskej                        body                           Spolkovej
republiky                                                             republiky Nemecko
________________________________________________________________________
     neobmedzené                  žiadne                         dva body                          jeden bod podľa
                                                                           podľa voľby                     dohody medzi
                                                                                                                    vládnymi orgánmi
                                                                                                                    civilného
                                                                                                                    letectva oboch
                                                                                                                    strán

III.  Ponúkaná kapacita

Obidve   strany   sa   dohodli,  že  budú  akceptovať  pomer ponúkanej  kapacity  určenými  leteckými  spoločnosťami v zóne flexibility   k   celkovej   kapacite  rovný  40/60  percent. Ak na trase medzi susednými štátmi vykonávajú letecké dopravné služby  letecké  spoločnosti iba jednej zmluvnej strany, potom  pre  tieto  letecké  spoločnosti  nebudú  platiť žiadne obmedzenia kapacity.